Каролина Харрикейнз

**«Каролина Харрикейнз»** () — АҚШ-тың Солтүстік Каролина штатындағы Роли қаласында орналасқан кәсіпқой хоккей командасы. «Каролина Харрикейнз» Шығыс конференциясының Метрополитан дивизионында Ұлттық Хоккей Лигасы (ҰХЛ) аясында өнер көрсетеді. Клуб 1972 жылы құрылды. Клуб үй ойындарын Lenovo центр кешенінде өткізеді.

Франшиза 1971 жылы Әлемдік хоккей қауымдастығының Нью-Ингленд Уэйлерс командасы ретінде құрылды. Уэйлерс бірден сәтті өнер көрсетіп,  Әлемдік хоккей қауымдастығының алғашқы үш маусымында Шығыс дивизионының чемпионы атанды және 1972–73 маусымын Avco World Trophy-дің алғашқы жеңімпазы ретінде аяқтады. Уэйлерс 1978 жылы тағы да World Trophy үшін таласқа түсіп, бұл жолы 1973 жылғы финалдың қарымтасында Виннипег Джетс командасына есе жіберді. Франшиза 1979 жылы ҰХЛ құрамына қосылып, атауын Хартфорд Уэйлерс деп өзгертті. Команда 1997 жылы Солтүстік Каролинаға қоныс аударып, атауын Харрикейнз деп өзгертті. Каролина алғаш рет 2002 жылы Стэнли кубогының финалына шығып, Детройт Ред Уингз командасынан жеңілді. Харрикейнз 2006 жылы Эдмонтон Ойлерз командасын жеңіп, Солтүстік Каролина штатына алғашқы ірі кәсіби спорттық чемпиондықты және 2023–24 маусымына дейін жалғыз ірі чемпиондықты сыйлады.

## Тарихы
### Нью-Ингленд Уэйлерс/Хартфорд Уэйлерс (1971–1997)

Нью-Ингленд Уэйлерс командасы 1971 жылдың қараша айында Әлемдік хоккей қауымдастығы Бостон, Массачусетс штатында ойнайтын франшиза құру туралы шешім қабылдаған кезде құрылды. Алғашқы екі маусымында клуб өз алаңындағы ойындарын Бостон Арена мен Бостон Гарденде өткізді. Алайда, Бостон Гарденде (қарсыласы Бостон Брюинзге тиесілі болатын) ойындарды жоспарлау қиындап кеткендіктен, клуб иелері 1974–75 маусымынан бастап команданы Хартфорд, Коннектикут штатына көшіру туралы шешім қабылдады. Хартфордтағы жаңа аренаның құрылысы аяқталғанша, Уэйлерс маусымның алғашқы бөлігін Батыс Спрингфилдтегі (Массачусетс) Биг Е Колизеумында ойнады. 1975 жылдың 11 қаңтарында команда Хартфорд Сивик Центер Колизеумында алғашқы ойынын өткізді, зал көрермендерге толы болды. Команда осы аренаны 1997 жылға дейін өз үйі ретінде пайдаланды.

[thumb|left|[Хартфорд Уэйлерс логотипы]]
Әлемдік хоккей қауымдастығының ең тұрақты командаларының бірі болған Уэйлерс Эдмонтон Ойлерз, Квебек Нордикс және Виннипег Джетс командаларымен бірге 1979 жылы ҰХЛ құрамына қабылданды. Алайда, Нью-Ингленд аймағындағы бұрыннан бар ҰХЛ командасы, Бостон Брюинздің қысымымен команда өз атауын Хартфорд Уэйлерс деп өзгертуге мәжбүр болды. Команда 1986 жылы Нордикс командасын жеңіп, плей-офф сериясында өзінің жалғыз жеңісіне жетті, бірақ екінші раундта Монреаль Канадиенс командасынан жеңілді. Келесі жылы клуб Адамс дивизионының тұрақты маусымдағы титулын жеңіп алды, бірақ плей-оффтың алғашқы раундында Нордикске алты ойын нәтижесінде ұтылды. 1992 жылы Уэйлерс соңғы рет плей-оффқа қатысып, Монреаль Канадиенс командасына жеті ойын нәтижесінде жеңіліп қалды. Екі жылдан кейін команда Джим Рутерфордты бас менеджер қызметіне тағайындады. Ол бұл лауазымды жиырма жыл бойы атқарды.

### Солтүстік Каролинаға көшу (1997–2001)
Уэйлерс командасы өз тарихының көп бөлігінде қаржылық мәселелер және шектеулі нарықтық мүмкіндіктермен күресті. Хартфорд лигадағы ең кіші америкалық нарық болды және Нью-Йорк пен Бостон командаларының үй аймақтарының дәстүрлі шекарасында орналасқан. Сонымен қатар, Хартфорд Сивик Центер лигадағы ең кішкентай ареналардың бірі болды, хоккей ойындары үшін 16 000 орыннан аз көрермен қабылдай алатын. 1990 жылдардың басында ойыншылардың жалақысының күрт өсуі Уэйлерстің қаржылық мәселелерін одан әрі күшейтті.

1994 жылы команданы сатып алған кезде оның иесі Питер Карманос Уэйлерс кем дегенде 1998 жылға дейін Хартфордта қалады деп сендіргеніне қарамастан, 1997 жылдың наурыз айында ол команданың 1996–97 маусымынан кейін басқа жерге көшетінін мәлімдеді. Бұған Хартфордта жаңа аренаның құрылысын салу және жалға алу шарттары бойынша қанағаттанарлық келісімге келе алмау себеп болды. 1997 жылдың 6 мамырында Карманос Уэйлерстің Солтүстік Каролинадағы Ресерч Триангл аймағына және Роли қаласындағы жаңа ойын-сауық және спорт аренасына (ESA) көшетінін жариялады. Көшу мерзімі өте қысқа болғандықтан, клубтың жаңа атауын ойлап тауып, бекіту шешімін Карманос өзі қабылдады. Бұл үшін байқауды да өткізген жоқ. Сол жазда команда Уэйлерстің көк, жасыл және күміс түстерін жаңа қара және қызыл түстер схемасына ауыстырды. Бұл түстер Солтүстік Каролина мемлекеттік университетінің Волфпак баскетбол командасының түстеріне сәйкес келді. Олар Ролидегі аренада бір ғимаратты бөлісті. Харрикейнз командасы Уэйлерстің Солтүстік-Шығыс дивизионындағы орнын мұра етіп алды.

Өкінішке орай, ESA аренасының құрылысы тағы екі жылға созылды. Үшбұрыш (Триангл ) аймағындағы мұзбен қамтамасыз етілген жалғыз арена – 45 жылдық тарихы бар Дортон Арена болды, бірақ оның 5 100 орындық сыйымдылығы уақытша да пайдалануға жарамады. Сол себепті Харрикейнз  командасы көшуінің алғашқы екі маусымында үй ойындарын Ралиден 90 минут қашықтықта орналасқан Гринсборода өткізуді таңдады. Алайда команда Ралиде орналасып, көрші Хиллсборода жаттығатын болды.

21 000-нан астам адам сыйғыза алатын Гринсборо Колизеумы ҰХЛ-дағы ең үлкен сыйымдылықты арена болды. Бірақ Үшбұрыш аймағындағы жанкүйерлер Гринсбороға дейінгі 80 мильдік жолды жүріп өтуге ынталы болмады. Сол сияқты, Пьемонт-Триад аймағының жанкүйерлері танымал Гринсборо/Каролина Монархтары кіші лига франшизасын ығыстырған уақытша командаға қолдау көрсетуден бас тартты. Нәтижесінде, алғашқы ойында 18 000-нан астам жанкүйер жиналғанымен, Гринсбородағы ойындардың көбіне 5 000-нан аз адам келді. Бұл көрермендер саны үлкен аренаның ішінде одан да аз болып көрінді.

Сонымен қатар, 82 ойынның тек 29-ы теледидардан көрсетілді, ал WPTF радиостанциясындағы тікелей эфирдегі хабарламаларды көбіне Уолфпак баскетболының трансляциялары ауыстырды. Бұл жағдай билетсіз адамдар үшін ойындарды көруді мүмкін емес етті. ҰХЛ-дағы маусымдық билет сатып алушылардың ең аз саны және келушілер санының орташа деңгейден әлдеқайда төмен болуы жағдайында Sports Illustrated "Табиғи апат" атты мақала жариялады, ал ESPN жүргізушілері бос орындарды "Жасыл алқаптар" деп келемеждеді. 2006 жылғы сұхбатында Карманос "Гринсбороның" таңдалуы қателік болғанын мойындады. 

1998–99 маусымында Харрикейнз аренадағы жоғарғы қабатты жауып, Колизеумның сыйымдылығын шамамен 12 000 орынға дейін төмендетті. Дегенмен, келушілер саны әлі де аз болды. Көптеген ойындарға 5 000-нан аз адам келді. Бірақ мұз үстіндегі ойын сапасы жақсарды: ұзақ уақыт бойы Уэйлерс капитаны болған Рон Фрэнсис оралды, Кит Праймонының 30 голы және Гари Робертстың 178 айып минуты командаға өз әсерін тигізді. Олар 1992 жылдан бері алғашқы жеңісті маусымын өткізіп, плей-оффқа жолдама алды. Сонымен қатар, олар жаңа құрылған Оңтүстік-Шығыс дивизионын сегіз ұпай артықшылығымен жеңіп алды. Бұл олардың ҰХЛ-дағы (1987 жылғы Адамс дивизионындағы жеңісінен кейінгі) екінші дивизиондық атағы болды.

Плей-оффтың алғашқы кезеңінде Бостон Брюинз командасына ұтылғаннан кейін бірнеше сағат өткен соң, команданың ойыншысы Стив Чиассон мас күйінде көлік апатынан қаза тапты.

Команда 1999 жылы Рали қаласындағы жаңадан салынған аренаға көшті. Жаңа аренаға көшуімен қатар, Харрикейнз Солтүстік Америкадағы кәсіби хоккей үшін алғашқы черлидерлер тобын құрды.

2000–01 маусымында Харрикейнз  сегізінші орынды иеленіп. Плей-оффтың алғашқы кезеңінде сол кездегі чемпион Нью-Джерси Девилз командасымен кездесті. Девилз Харрикейнз командасын алты ойында жеңіп кетті.

### Стэнли кубогының финалына апарған жол (2001–2006)
Каролина Харрикейнз 2002 жылғы плей-офф кезеңінде Вашингтон Кэпиталз командасының соңғы кезеңдегі шабуылына төтеп беріп, дивизион жеңімпазы атанды. Бірақ Шығыс конференциясының сол кездегі чемпиондары Нью-Джерси Девилзге қарсы бірінші раунд ойындарының алдында жанкүйерлер олардан көп үміт күтпеген еді. Алайда, қақпашылар Артурс Ирбе мен Кевин Уикс сенімді ойын көрсетіп, Каролина Харрикейнз екі ойынды овертаймда жеңіп, серияны жеңіспен аяқтады. Екінші раундта олар Монреаль Канадиенс командасын жеңіп, конференция финалына шықты.

Конференция финалында Каролина Харрикейнз фаворит болып есептелген Торонто Мейпл Лифс командасымен кездесті. Торонтода өткен алтыншы ойында Мэйпл Лифс капитаны Матс Сундин ойынның аяқталуына 22 секунд қалғанда есепті теңестіріп, ойынды овертаймға өткізді. Бірақ овертаймда Каролина Харрикейнз ойыншысы Мартин Желинас гол соғып, команданы алғашқы рет Стэнли кубогының финалына шығарды.

Стэнли кубогының финалында Каролина Харрикейнз маусым бойы жеңіске басты үміткер саналған Детройт Ред Уингз командасымен кездесті. Каролина Харрикейнз бірінші ойында күтпеген жеңіске жетіп, Рон Франсис овертаймның алғашқы минутында гол соқты. Алайда, Детройт қарымта қайтарып, келесі төрт ойынды жеңді. Ралиде өткен үшінші ойын овертаймға ұласып, Детройттың ойыншысы Игорь Ларионовтың голымен аяқталды. 

[thumb|upright|[Эрик Стаал Каролина Харрикейнз сапында 2003 жылдан 2016 жылға дейін ойнады. 2010 жылдан бері команда капитаны болды.]]
Каролина Харрикейнз 2002–03 маусымында былтырғы жетістігін жалғастыра алмай, 61 ұпаймен лигада соңғы орында қалды. 2003–04 маусымынды да нашар бастап, бас бапкер болған Пол Морис қызметінен босатылды. Оның орнына Нью-Йорк Айлендерс командасының бұрынғы бапкері Питер Лавиолетт келді. 2003 жылы драфтта Каролина Харрикейнз Эрик Стаалды таңдады.

2004–05 жылғы ҰХЛ локаутының нәтижесінде Каролина Харрикейнз командасының жалақы қоры 26 миллион долларға дейін қысқарды. Каролина Харрикейнз тұрақты маусымды 52–22–8 нәтижемен және 112 ұпаймен аяқтады. 112 ұпай командаға лигадағы жалпы есепте төртінші орын әкелді. Сонымен қатар, Каролина Харрикейнз Оңтүстік-Шығыс дивизионындағы үшінші титулын жеңіп алып, Тампа-Бэй Лайтнинг командасынан 20 ұпайға озып кетті. Жанкүйерлер саны 2003–04 маусымымен салыстырғанда артты, бір ойынға шамамен 15 600 көрермен жиналды.

Плей-оффта команда конференцияның ширек финалында Монреаль Канадиенсқа қарсы алғашқы екі ойында жеңілгеннен кейін, Лавиолетт ішек тұмауын өткеріп, формасына қайта келе алмаған қақпашы Мартин Герберді ауыстырып, жаңадан келген Кам Уордты шығарды. Бұл шешім маңызды болды, өйткені Каролина Харрикейнз Монреальдағы екі ойында жеңіске жетіп, серияны теңестіріп, қарқынды өзгертті. Кори Стиллманның овертаймда соққан голының арқасында серияны алты ойын ішінде аяқтады. Кейін Каролина конференцияның жартылай финалында Нью-Джерси Девилз командасына қарсы ойнады. Бұл күтпеген жеңіл серия болып, Каролина Харрикейнз бес ойынның төртеуінде жеңіске жетті. Стиллман тағы да серияны аяқтайтын гол соқты.

Конференция финалында Каролина Харрикейнз Баффало Сейбрз командасымен кездесті. Қайшылыққа толы бұл серияда екі команда бапкерлері – Линди Рафф пен Лавиолетт – бір-бірінің командаларына қатысты ашық сын айтты. Шешуші жетінші ойында Каролина Харрикейнз үшінші кезеңде үш гол соғып, 4:2 есебімен жеңіске жетті. Команда тарихында екінші рет Стэнли кубогының финалына шықты.

[left|thumb|Каролина Харрикейнз 2005-06 маусымында [Стэнли кубогын жеңіп алған кез.]]
Стэнли кубогының финалында Каролина Харрикейнз Эдмонтон Ойлерз командасымен кездесті. Бірінші ойында Каролина Харрикейнз 0:3 есебімен жеңіліп жатқаннан кейін қайсарлық танытып, 5:4 есебімен жеңіске жетті, ал шешуші голды Род Бриндамор ойынның аяқталуына 30 секунд қалғанда соқты. Екінші ойында Каролина Харрикейнз Ойлерз қақпасына 5 жауапсыз гол соғып, есепті 2:0-ге жеткізді. Үшінші ойында Ойлерз Эдмонтонда 2:1 есебімен жеңіске жетті, ал жеңіс голын Райан Смит ойын аяқталуына 2:47 минут қалғанда соқты.

Каролина Харрикейнз төртінші ойында 2:1 есебімен жеңіске жетіп, өз алаңында кубокты жеңіп алу мүмкіндігіне ие болды. Бірақ бесінші ойында Эдмонтон Ойлерз 4:3 есебімен овертаймда жеңіске жетіп, керемет камбэк жасады. Алтыншы ойында Эдмонтонда Каролина Харрикейнз 0:4 есебімен жеңілді, бірақ команда үшін жақсы жаңалық – наурыздан бері мойын жарақатына байланысты ойнамаған шабуылшы Эрик Коулдың оралуы болды.

Жетінші ойында Каролина Харрикейнз 3:1 есебімен жеңіске жетіп, тарихында алғашқы Стэнли кубогын жеңіп алды. Бұл ойынға 18 978 жанкүйер жиналды. Каролина Харрикейнз командасының Стэнли кубогын жеңуі Солтүстік Каролинадан шыққан команда үшін алғашқы кәсіби ірі лига чемпиондығы болды.

### Чемпиондықтан кейінгі құлдырау (2006–2013)
2006–07 маусымында Каролина Харрикейнз өздерінің соңғы жетістіктерін жалғастыра алмады. Төрт ойыншыны жоғалтып, команда тұрақты маусым бойы қиындықтарға тап болды. Соңғы ойыннан кейін плей-оффқа шығу мүмкіндігінен айырылып, Харрикейнз Оңтүстік-Шығыс дивизионында үшінші, ал Шығыс конференциясында жалпы есепте 11-орын алды. Бұл нәтиже оларды 1938–39 маусымындағы Чикаго Блэкхокс командасынан кейін чемпиондық маусымынан соң плей-оффқа шыға алмаған алғашқы чемпион етті, ал жалпы есепте титулын қорғай алмаған үшінші чемпион болды (Чикаго Блэк Хокс және 1995–96 Нью-Джерси Девилз командаларынан кейін).

2007–08 маусымында Каролина Харрикейнз қайтадан плей-оффқа шыға алмады, себебі Вашингтон Кэпиталз маусымның соңғы күнінде дивизион атағын жеңіп алды. Нәтижесінде Харрикейнз дивизионда екінші, конференцияда жалпы есепте тоғызыншы орын алды. Бұл Каролина Харрикейнз командасын Стэнли Кубогын жеңгеннен кейін қатарынан екі маусым плей-оффтан тыс қалған ҰХЛ тарихындағы екінші клуб етті.

[thumb|upright|[Юсси Йокинен 2009-2013 жылдары Каролина Харрикейнз командасында ойнады.]]
2008–09 маусымында нашар басғаннан кейін, Стэнли кубогын жеңген жаттықтырушы Питер Лавиолетт желтоқсан айының басында жұмыстан босатылып, оның орнына бұрынғы жаттықтырушы Пол Морис келді. Плей-оффқа шығу мүмкіндігінен тағы да айырылу алдында тұрған команда 7 ақпанда Тампа-Бэй Лайтнинг командасынан шабуылшы Юсси Йокиненді сатып алды. Кейін, наурыздағы трансферлік кезеңде Эдмонтон Ойлерз командасынан Эрик Коулды қайта сатып алды. Команда Шығыс конференциясында 97 ұпаймен алтыншы орынға шықты.

2009 жылғы плей-оффқа шыққан Каролина Харрикейнз екі тартысты сериямен және драмалық аяқталулармен ерекшеленді. Бірінші раундтағы Нью-Джерси Девилз командасымен өткен 4-ші ойында Юсси Йокинен 0,2 секунд қалғанда жеңіс голын соқты. Кейін 7-ші ойында Харрикейнз 4–3 есебімен жеңіске жетіп, серияны ұтып алды. Екінші раундтағы Бостон Брюинз командасымен кездесу барысында Каролина Харрикейнз 3–1 есебімен басымдық алды, бірақ Бостон Брюинз екі жеңіспен серияда есепті теңестірді. Бостонда өткен 7-ші Каролина Харрикейнз овертаймда жеңіп, конференция финалына шықты. Финалда Каролина Харрикейнз Питтсбург Пингвинз командасына қарсы шықты. Питтсбург Пингвинз серияны 4-0 есебімен оңай аяқтады.

Таңғаларлық плей-офф жорығының нәтижесінде маусымаралық кезеңде аз өзгерістер енгізілді. Команданы одан әрі алға жылжыту үшін Аарон Уорд, Эндрю Альбертс және Стефан Йелле сияқты ардагерлер шақырылды. Харрикейнз қазан мен қараша айларында 14 ойындық жеңіліс сериясын бастан кешірді. Маусымның екінші жартысында ойын жақсарғанына қарамастан, олар маусымның басындағы үлкен артта қалушылықты еңсере алмады. Харрикейнз 2010 жылғы ҰХЛ драфтында жалпы жетінші таңдауды иеленіп, ақырында Онтарио хоккей лигасындағы (OHL) Китченер Рейнджерс командасынан Джефф Скиннерді таңдады. Род Бриндамор 2010 жылғы маусымаралық кезеңде зейнетке шығып, клубта жаттықтырушылық қызметке орналасты.

[thumb|upright|left|2010 жылғы [ҰХЛ драфтында Каролина Харрикейнз командасы Джефф Скиннерді таңдады.]]
2010–11 маусымы ардагерлерден құралған, жалақысы жоғары 2009–10 құрамынан жас әрі арзан командаға ауысудың өтпелі жылы болады деп күтілді. Каролина Харрикейнз бүкіл маусым бойы плей-оффқа кіру үшін күресті. Жас ойыншы Джефф Скиннердің шабуылдағы ойыны жанкүйерлерге қатты ұнады. Ол лиганың ең жас ойыншысы бола тұра, барлық жаңадан келген ойыншылар арасында ұпай саны бойынша көш бастады. Роли қаңтар айында 2011 жылғы ҰХЛ Жұлдыздар матчын өткізді, онда Эрик Стаал капитан ретінде өзінің командасын құрып, қарсылас команда Детройт Ред Уингз капитаны Никлас Лидстром құрған командамен ойнады. Стаалдың командасында Скиннер (ҰХЛ тарихындағы ең жас жұлдыз), Кэм Уорд және қорғаушы Джейми МакБейн болды. Харрикейнз маусымның соңғы күнінде Тампа-Бэй Лайтнинг командасынан 6:2 есебімен жеңіліп, Шығыс конференциясында тоғызыншы орынға ие болды. Скиннер «Жылдың үздік жаңа ойыншысы» үшін Калдер мемориалдық трофейін жеңіп алды. Бұл марапатты Каролина Харрикейнз тарихында алған алғашқы ойыншы болды.

2011 жылы желтоқсанда Каролина Харрикейнз бапкер Пол Мориспен қоштасып, оның орнына Кирк Мюллерді тағайындады. 2012 жылы 20 ақпанда Харрикейнз Тим Глисонмен 4 жылдық, 16 миллион долларлық келісімшартты ұзартты. Екі күннен кейін, 22 ақпанда, Туомо Руутумен 4 жылдық, 19 миллион долларлық келісімшарт жасалды. Екі айдан кейін клуб Йири Тлустимен 2012–13 маусымы үшін 1,5 миллион доллар және 2013–14 маусымы үшін 1,7 миллион доллар төлейтін екі жылдық келісімге келді (Глисон мен Тлусти кейін Вашингтон Кэпиталз және Виннипег Джетс командаларына ауыстырылды). Осы ойыншылармен келісімшарт жасалғанына қарамастан, Каролина Харрикейнз 2011–12 маусымында Оңтүстік-Шығыс дивизионында бесінші, ал Шығыс конференциясында он екінші орын алып, қатарынан үшінші рет плей-оффқа өте алмады.

2012 жылғы ҰХЛ драфтында Каролина Харрикейнз Брэндон Саттер, Брайан Дюмулин және өздерінің 2012 жылғы бірінші раундтағы таңдауын (Деррик Пулиот) Питтсбург Пингвинзге беріп, орнына Джордан Стаалды алды. Бұл Стаалды ағасы Эрик Стаалмен біріктірді. 2013 жылы 25 наурызда команда Александр Семинмен 5 жылдық, 35 миллион доллар тұратын келісімшартқа отырды. Алайда, 2012–13 маусымы локаутқа байланысты қысқарғандықтан, Харрикейнз Оңтүстік-Шығыс дивизионында үшінші және Шығыс конференциясында он үшінші орын алып, қатарынан төртінші маусымда плей-оффқа өте алмады. Бұған негізгі қақпашы Кэм Уордтың жарақаты да әсер етті.

### Қиын кездер және көшу туралы қауесеттер (2013–2017)
[thumb|upright|[Билл Питерс 2014 жылдың маусым айынан 2018 жылдың сәуір айына дейін Каролина Харрикейнз командасының бас бапкері болып жұмыс істеді.]]
2013–14 маусымында Каролина Харрикейнз жаңа Метрополитан дивизионында ойнай бастады. 2013–14 маусымында олар дивизионда жетінші орын алып, қатарынан бесінші рет плей-оффқа шыға алмады. Бұл жағдай басшылықты бас бапкер Кирк Мюллерді жұмыстан шығаруға итермеледі. Сонымен қатар, ұзақ жылдар бойы менеджер болған Джим Разерфорд маусым аяқталған соң кеңесші рөліне ауыстырылып, оның орнына 2014 жылы 28 сәуірде бұрынғы Уэйлерс/Харрикейнз жұлдызы Рон Фрэнсис тағайындалды.

2014 жылы 19 маусымда Билл Питерс франшиза тарихындағы бесінші бас бапкер ретінде тағайындалды. 2014–15 маусымында команда Метрополитан дивизионында соңғы орын алып, қатарынан алтыншы рет плей-оффқа шыға алмады. Команда капитаны Эрик Стаал Нью-Йорк Рейнджерс клубына ауыстырылғаннан кейін, команда 2015–16 маусымында дивизионда алтыншы орынмен аяқтады. Ахуал 2016–17 маусымында да жақсарған жоқ. Каролина Харрикейнз дивизионда жетінші орын алып, қатарынан сегізінші рет плей-оффқа шыға алмады.

Осы кезеңде команданың Роли қаласындағы болашағы да белгісіз болды. Карманос командасын сату жолдарын іздестіруде болды, бұл әрекеттерін ол бірнеше жылдан бері жалғастырып келді. PNC аренасындағы көрермендер саны 2009 жылдан бастап тұрақты түрде төмендеп, 2014 және 2015 жылдары орташа көрермен саны бойынша лигада соңғы орындардың бірін алды. 2015 жылы Каролина Харрикейнз клубы Лас-Вегасқа немесе Квебек қаласына көшуі мүмкін деген қауесеттер тарады. Әсіресе, Квебек туралы қауесеттер кеңінен жарияланғандықтан, Каролина Харрикейнз және ҰХЛ бұл мәлімдемелерді жоққа шығаруға мәжбүр болды. Лас-Вегас ақыр соңында Вегас Голден Найтс атты жаңа кеңейтілген командаға ие болды.

### Томас Дандон дәуірі (2017-қазіргі уақытқа дейін)
2017–18 маусымы алдында Каролина Харрикейнз командасы жаңа формаларын таныстырды. 2017 жылы 13 шілдеде Чак Гринберг Питер Карманосқа команданы 500 миллион долларға сатып алу ниеті туралы хат жібергені хабарланды. Алайда, Гринберг ақырында бұл келісімнен бас тартты. 2017 жылы 7 желтоқсанда Томас Дандон Каролина Харрикейнз командасын сатып алу туралы келісімге қол қойды. Бұл келісім бойынша команда басқа қалаға көшпейтін болды. 2018 жылы 11 қаңтарда келісім ресми түрде аяқталып, Дандон команданың 61 пайыз үлесін иеленген негізгі иесі атанды, ал Карманос шағын үлесін сақтап қалды.

Дандон команданың басқару жүйесіне жылдам өзгерістер енгізе бастады. 2018 жылы 8 наурызда команданың бас менеджері Рон Фрэнсис басқа қызметке, яғни хоккей операцияларының президенті рөліне ауысқаны туралы хабарлады. 2018 жылы 20 сәуірде бас бапкер Билл Питерс өз қызметінен бас тартып, Калгари Флэймз командасындағы мүмкіндіктерді қарастыру үшін жұмыстан кетті (ол үш күннен кейін Глен Гулутзанның орнына бас бапкер болып тағайындалды). 2018 жылы 30 сәуірде Каролина Харрикейнз Фрэнсисты толығымен жұмыстан шығарды. Осылайша, бас бапкер мен бас менеджер қызметтерінде бос орындар пайда болды.

Команда жаңа бас менеджер іздеген кезде, Дандонның осы лауазым үшін ұсынған жалақысы сапалы кандидаттарды тартуға кедергі болуы мүмкін деген хабарламалар тарады. Sportsnet репортері Ник Кипреостың айтуынша, Каролина Харрикейнз жылына шамамен 400 000 доллар жалақы ұсынған, бұл басқа командалардың көптеген бас бапкерлерінің жалақысынан әлдеқайда төмен, ал бас менеджерлердің жалақыларымен салыстыруға мүлдем келмейтін. Кипреостың есебінен бұрын, Нэшвилл Предаторз командасының көмекші бас менеджері Пол Фентон, Нью-Джерси Девилз көмекші бас менеджері Том Фитцжералд және Лос-Анджелес Кингз көмекші бас менеджері Майк Фута сияқты кандидаттар бұл лауазымнан бас тартқаны хабарланған.

[thumb|left|[Род Бриндамор 2018 бас бапкер болып тағайындалды. 2021 жылы ҰХЛ-дың үздік бапкері атанды.]]
2018 жылы 8 мамырда Каролина Харрикейнз бұрынғы Атланта Трэшерз бас менеджері Дон Уэдделлді команда президенті және бас менеджері ретінде жұмысқа алғанын жариялады. Уэдделл бұған дейін Фрэнсис қызметінен кеткеннен кейін уақытша бас менеджер міндетін атқарған. Сонымен қатар, 2011 жылдан бері көмекші жаттықтырушы болып қызмет етіп келген, команданың бұрынғы капитаны Род Бриндамор бас бапкер болып тағайындалғаны хабарланды.

2019 жылы 4 сәуірде Каролина Харрикейнз Нью-Джерси Девилз командасын 3:1 есебімен жеңіп, 2009 жылдан бері алғаш рет плей-оффқа шықты. Бұл олардың Стэнли кубогын жеңісінен кейінгі екінші рет плей-оффқа шығуы болды. 2019 жылғы Стэнли кубогы плей-офф ойындарында, 24 сәуір күні, Каролина Харрикейнз 2018 жылғы Стэнли кубогының чемпиондары Вашингтон Кэпиталз командасын қосымша уақытта 4–3 есебімен жеңіп, жетінші ойында алғаш рет 2009 жылдан бері плей-офф сериясын жеңіп алды. Команда екінші раундта Нью-Йорк Айлендерс командасын қатарынан төрт ойында жеңіп, клуб тарихындағы алғаш рет жеті ойындық плей-офф сериясында жеңіске жетті және 2009 жылдан бері алғаш рет конференция финалына шықты. Каролина Харрикейнз Бостон Брюинз командасына төрт ойында ұтылып, конференция финалынан шығып қалды.

2019-20 маусымда Каролина Харрикейнз қатарынан екінші маусымда плей-оффқа шықты, бірақ екінші раундта Бостон Брюинз командасына бес ойында ұтылды. 

2020–21 маусымы Каролина Харрикейнз дивизион чемпионы атанды. Плей-оффтың бірінші раундында олар Нэшвилл Предаторз командасын алты ойында жеңді, бірақ екінші раундта болашақ чемпион Тампа-Бэй Лайтнингке бес ойында ұтылды. 2021 жылы 30 маусымда Том Дандон команданың барлық қалған миноритарлық акцияларын сатып алғаны жарияланды.

2021–22 маусымы Каролина Харрикейнз тарихында алғаш рет Метрополитан дивизионының жеңімпазы атанумен аяқталды. Бұл команда көшкеннен бері екі жыл қатарынан дивизиондық титулдарды жеңіп алған алғашқы жағдай болды. Каролина Харрикейнз тұрақты маусымды 54 жеңіспен аяқтады, бұл франшиза тарихындағы ең жоғары көрсеткіш. Фредерик Андерсен мен Себастьян Ахо 2022 жылғы ҰХЛ Жұлдыздар ойынында ойнады. Плей-оффта дивизионның көшбасшысы болған Каролина Харрикейнз бірінші раундта Бостон Брюинз командасын жеңді, бірақ екінші раундта Нью-Йорк Рейнджерске жеті ойынның қорытындысы бойынша жол берді.

Келесі маусымда Каролина Харрикейнз тағы да өз дивизионында жеңімпаз атанды. 2023 жылғы плей-оффта команда бірінші раундта Нью-Йорк Айлендерс командасын алты ойында жеңіп, екінші раундта Нью-Джерси Девилз командасын бес ойында жеңді, бірақ конференция финалында Флорида Пантерз командасына төрт ойында ұтылып қалды.

2023–24 маусымда Каролина Харрикейнз дивизионда екінші орын алды. 2024 жылғы плей-оффта, олар тағы да бірінші раундта Нью-Йорк Айлендерс командасын бес ойында жеңіп, бірақ екінші раундта Рейнджерске алты ойынның қорытындысы бойынша жол берді.

## Арена

Каролина Харрикейнз командасы өз үй ойындарын Lenovo центр аренасында өткізеді. Хоккей ойындары кезінде арена сыйымдылығы 18 700 орын. Lenovo центр 1999 жылы 29 қазан ашылды. Бұрынғы атаулары: Raleigh Entertainment & Sports Arena (1999–2002), RBC Center (2002–2012), PNC Arena (2012–2024).


Сурет:PNC_Arena_Raleigh.JPG|thumb|left|230px|Lenovo центр, 2013 жыл. Сол кезде PNC Arena деп аталды
Сурет:PNC_Arena.jpg|UBS Арена Каролина Харрикейнз ойындары кезінде
Сурет:RBC_Center.jpg|Баскетбол ойындары кезінде


## Айналымнан шығарылған нөмерлер

## Дереккөздер

Санат:Ұлттық Хоккей Лигасы